CELEX: 32022D0119
Language: lv
Date: 2022-01-26 00:00:00
Title: Komisijas Lēmums (ES) 2022/119 (2022. gada 26. janvāris), ar ko atceļ Lēmumu 2004/613/EK par padomdevējas grupas izveidi pārtikas aprites un dzīvnieku un augu veselības jomā

28.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 19/71
               
            
         KOMISIJAS LĒMUMS (ES) 2022/119
         (2022. gada 26. janvāris),
         ar ko atceļ Lēmumu 2004/613/EK par padomdevējas grupas izveidi pārtikas aprites un dzīvnieku un augu veselības jomā
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:
         
                     (1)
                  
                  
                     Komisijas lēmums 2004/613/EK (1) izveidoja Pārtikas aprites un dzīvnieku un augu veselības padomdevēju grupu. Minētā grupa ir konsultējusi Komisiju par tās darba programmu attiecībā uz pārtikas un dzīvnieku barības drošumu, pārtikas un dzīvnieku barības marķēšanu un noformējumu, cilvēku uzturu kopsakarā ar pārtikas tiesību aktiem, dzīvnieku veselību un labturību un augu veselību, kā arī par visiem citiem pasākumiem, kurus Komisijai šajās rīcībpolitiskajās jomās nācies veikt vai ierosināt.
                  
               
                     (2)
                  
                  
                     2020. gada 20. maijā Komisija pieņēma stratēģiju “No lauka līdz galdam”, kas orientēta uz taisnīgu, veselīgu un videi draudzīgu pārtikas sistēmu (2).
                  
               
                     (3)
                  
                  
                     Īstenojot stratēģiju “No lauka līdz galdam”, ir jāapspriežas ar ieinteresētajām personām, kurām ir speciālas zināšanas par veselību, uzturu, tirgvedību, vidi, klimatu, ilgtspējīgu lauksaimniecību, agronomiju, zivsaimniecībām, akvakultūru un sociālajām zinātnēm, kā arī digitālo pārveidi un finansēm jomās, kuras ir saistītas ar pārtikas sistēmām.
                  
               
                     (4)
                  
                  
                     Tāpēc ar stratēģijas “No lauka līdz galdam” īstenošanu saistīti jautājumi ir ārpus grupas speciālajām zināšanām, kas patlaban ir paredzētas Lēmumā 2004/613/EK. Tālab, lai nodrošinātu, ka šajās rīcībpolitiskajās jomās piedalās plašāka loka eksperti, ir nepieciešams izveidot jaunu neformālu ekspertu grupu, kurā būtu vairāk locekļu un kurai būtu vairāk uzdevumu.
                  
               
                     (5)
                  
                  
                     Minēto apsvērumu gaismā Lēmums 2004/613/EK ir jāatceļ.
                  
               
                     (6)
                  
                  
                     Pašreizējās padomdevēju grupas locekļu pilnvarojums beidzas 2022. gada 14. jūlijā, tāpēc šis lēmums būtu jāpiemēro no nākamās dienas,
                  
               IR PIEŅĒMUSI ŠO LĒMUMU,
         
            1. pants
            Lēmums 2004/613/EK tiek atcelts.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            To piemēro no 2022. gada 15. jūlija.
         
         
            Briselē, 2022. gada 26. janvārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  Komisijas Lēmums 2004/613/EK (2004. gada 6. augusts) par padomdevējas grupas izveidi pārtikas aprites un dzīvnieku un augu veselības jomā (OV L 275, 25.8.2004., 17. lpp.).
         
            (2)  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Stratēģija “No lauka līdz galdam”. Taisnīgas, veselīgas un videi draudzīgas pārtikas sistēmas vārdā”, (COM(2020) 381 final).